ראובן שיף, לשעבר נשיא לשכת רואי החשבון ושותף מנהל ב"שיף הזנפרץ ושות' רואי חשבון" מותח ביקורת קשה על הרכב הוועדה הממשלתית לבחינת הריכוזיות במשק, ועל הפופוליזם שנוצר סביב הסוגיה.
"זהו אבסורד שהוועדה שבאה לבחון את הריכוזיות במשק הינה ריכוזית בעצם המבנה שלה", הסביר שיף. לדבריו, אין ערך למסקנות הוועדה ללא שיתוף נציגי המגזר העסקי ואנשי אקדמיה, שעשויים לתת פרספקטיבה חשובה לעין ערוך, תוך התייחסות לרמת המקרו-כלכלה, לאותם רגולטורים שיושבים בה. "מן הראוי כי הוועדה תיתן ייצוג הולם למגוון אסכולות, ושהבחינה תיעשה מתוך ראייה רב-תחומית".
שיף מברך את ראש הממשלה ואת שר האוצר על כך שאם תקום ועדה לבחינת הסוגיה, היא תהיה ועדה מקצועית, אך בד בבד מתריע בפני הסכנות הכרוכות בטיפול: "ישנם כל מיני יפי נפש שלא עוסקים בריכוזיות - אלא עסוקים בפופוליזם מרוכז, ואסור שהוועדה תעסוק בזה, אלא בשורש הבעיה", אמר שיף.
אמש (ד') דווח ב"גלובס" כי ראש הממשלה, בנימין נתניהו, יקיים ב-15 בספטמבר דיון מיוחד, שבו יוכרע האם תוקם ועדה ממשלתית לבחינת הנושא או שמא ייבחנו כלים אחרים. בישיבה הזו צפויים להשתתף, בין השאר, שר האוצר, יובל שטייניץ; נגיד בנק ישראל, סטנלי פישר; מנכ''ל משרד ראש הממשלה, איל גבאי; יו''ר המועצה הלאומית לכלכלה, יוג'ין קנדל וארבעת הרגולטורים במשק: עודד שריג, הממונה על שוק ההון במשרד האוצר; רונית קן, הממונה על ההגבלים העסקיים (רשות עצמאית); ורוני חזקיהו, המפקח על הבנקים בבנק ישראל.
חלק הארי מבין משתתפי הדיון העתידי מתנגדים להצעות הקיצוניות שהועלו בחודשים האחרונים, לרבות איסור שליטה של חברות ריאליות על חברות פיננסיות. עם זאת, לפי הערכות, ועדה ציבורית אכן תוקם, בעיקר עקב הלחץ הציבורי המשמעותי שיצרו הבטחות הטיפול הרבות שהשמיע ראש הממשלה ''בסוגיה.